Менскае пагадненьне (2015)

**Комплекс захадаў выкананьня [[Менскія пагадненьні (2014)|Менскіх пагадненьняў]]** — паўторнае пагадненьне аб спыненьні агню між урадамі Расеі і Ўкраіны ад 12 лютага 2015 г. пры пасярэдніцтве Арганізацыі бясьпекі і супрацы ў Эўропе, якая мела ажыцьцяўляць нагляд за адводам цяжкага ўзбраеньня і вывадам з Украіны расейскіх вайсковых злучэньняў і ўзбраеньня. Падпісаны ў ходзе пашырэньня расейскай вайсковай інтэрвэнцыі на ўсходзе Украіны і ўкраінскага адказу на яе ў выглядзе антытэрарыстычнай апэрацыі. Складаўся з 13 пунктаў, у тым ліку прадугледжваў «абмен *усіх* закладнікаў» і «аднаўленьне *поўнага* кантролю» ўрадам Украіны над расейска-ўкраінскай мяжой. Падрыхтоўку пагадненьня ажыцьцявілі прэзыдэнты Расеі і Ўкраіны Ўладзімер Пуцін і Пятро Парашэнка адпаведна, пры пасярэдніцтве канцлеркі Нямеччыны Ангелы Мэркэль і прэзыдэнта Францыі Франсуа Алянда на саміце ў Менску (Беларусь) 11—12 лютага 2015 року ў фармаце «нармандзкай чацьвёркі». Акрамя ўдзельнікаў *Трохбаковай* кантактнай групы, пад подпісам расейскага амбасадара ўласныя подпісы *без пазначэньня прыналежнасьці* паставілі Аляксандар Захарчанка і Ігар Платніцкі, якія ўдзельнічалі ў кіраваных расейскімі дывэрсантамі тэрарыстычных арганізацыях «Данецкая» і «Луганская народныя рэспублікі». У 2-ым пункце адмыслова ўдакладняўся адвод гарматаў на адлегасьць іх найбольш далёкай стральбы. У тым ліку згадвалася рэактыўная сыстэма залпавага агню (РСЗА) «Тарнада», што стаяла на ўзбраеньні *выключна расейскага* войска («Тарнада-С»).

## Удзельнікі кантактнай групы
* АБСЭ: Гайдзі Тальявіні, прадстаўніца старшыні АБСЭ ў пытаньнях урэгуляваньня сытуацыі ва Ўкраіне (швайцарская дыпляматка).
* Украіна: Леанід Кучма, упаўнаважаны прадстаўнік прэзыдэнта Ўкраіны (былы прэзыдэнт Украіны).
* Расея: Міхаіл Зурабаў, упаўнаважаны прадстаўнік прэзыдэнта Расеі і амбасадар Расеі ва Ўкраіне.

## Умовы
1. Неадкладнае і ўсёабдымнае спыненьне агню ў асобных раёнах Данецкай і Луганскай вобласьцяў Украіны і яго строгае выкананьне ад 00 г. 00 хв. (кіеўскі час) 15 лютага 2015 году.

2. Адвод усіх цяжкіх узбраеньняў *абодвума* бакамі на роўныя адлегласьці ў мэтах стварэньня зоны бясьпекі шырынёй мінімум 50 км адзін ад аднаго для артылерыйскіх сыстэмаў калібрам 100 мм і больш, зоны бясьпекі шырынёй 70 км для РСЗА і шырынёй 140 км для *РСЗА «Тарнада-С»*, «Ураган», «Сьмерч» і тактычных ракетных сыстэмаў «Кропка» («Кропка У»):

— для ўкраінскіх войскаў: ад фактычнай лініі судакрананьня;

— для ўзброеных фармаваньняў асобных раёнаў Данецкай і Луганскай вобласьцяў Украіны: ад лініі судакрананьня згодна зь Менскім мэмарандумам ад 19 верасьня 2014 г.

Адвод вышэйпералічаных цяжкіх узбраеньняў мае пачацца не пазьней другога дня пасьля спыненьня агню і завяршыцца на працягу 14 дзён. Гэтаму працэсу будзе садзейнічаць АБСЭ пры падтрымцы Трохбаковай кантактныя групы.

3. Забясьпечыць эфэктыўны маніторынг і вэрыфікацыю рэжыму спыненьня агню і адводу цяжкага ўзбраеньня з боку АБСЭ зь першага дня адводу, з выкарыстаньнем усіх патрэбных тэхнічных сродкаў, улучна са спадарожнікамі, БПЛА, радыёлякацыйнымі сыстэмамі і інш.

4. У першы дзень пасьля адводу пачаць дыялёг аб мадальнасьцях правядзеньня мясцовых выбараў у адпаведнасьці з украінскім заканадаўствам і Законам Украіны «Аб часовым парадку мясцовага самакіраваньня ў асобных раёнах Луганскай і Данецкай вобласьцяў», а таксама аб будучыні рэжыму гэтых раёнаў на падставе названага закона. Неадкладна, не пазьней за 30 дзён з даты падпісаньня гэтага дакумэнту, прыняць пастанову Вярхоўнай Рады Ўкраіны з указаньнем тэрыторыі, на якую распаўсюджваецца адмысловы рэжым у адпаведнасьці з Законам Украіны «Аб часовым парадку мясцовага самакіраваньня ў асобных раёнах Данецкай і Луганскай вобласьцяў» на аснове лініі, зафіксаванай у Менскім мэмарандуме ад 19 верасьня 2014 г.

5. Забясьпечыць памілаваньне і амністыю шляхам ўвядзеньня ў сілу закона, які забараняе перасьлед і пакараньне асобаў у сувязі з падзеямі, што мелі месца ў асобных раёнах Данецкай і Луганскай вобласьцяў Украіны.

6. Забясьпечыць вызваленьне і абмен усіх закладнікаў і асобаў, якія ўтрымліваюцца незаконна, на аснове прынцыпу «ўсіх на ўсіх». Гэты працэс мае быць завершаны самае позьняе на пяты дзень пасьля адводу.

7. Забясьпечыць бясьпечны доступ, дастаўку, захоўваньне і разьмеркаваньне гуманітарнай дапамогі людзям, якія маюць патрэбу, на аснове міжнароднага мэханізму.

8. Вызначэньне мадальнасьцяў поўнага аднаўленьня сацыяльна-эканамічных сувязяў, улучна з сацыяльнымі пераводамі, такімі як выплата пэнсіяў і іншых выплатаў (паступленьні і даходы, своечасовая аплата ўсіх камунальных рахункаў, аднаўленьне падаткаабкладаньня ў рамках прававога поля Ўкраіны). Дзеля гэтага Ўкраіна адновіць кіраваньне сэгмэнтам сваёй банкаўскай сыстэмы ў раёнах, закранутых канфліктам, і, магчыма, будзе створаны міжнародны мэханізм для аблягчэньня такіх пераводаў.

9. Аднаўленьне поўнага кантролю над дзяржаўнай мяжой з боку ўраду Ўкраіны ва ўсёй зоне канфлікту, якое мае пачацца ў першы дзень пасьля мясцовых выбараў і завяршыцца пасьля ўсёабдымнага палітычнага ўрэгуляваньня (мясцовыя выбары ў асобных раёнах Данецкай і Луганскай вобласьцяў на падставе Закона Ўкраіны і канстытуцыйнай рэформы) да канца 2015 году пры ўмове выкананьня пункта 11 — у кансультацыях і па ўзгадненьні з прадстаўнікамі асобных раёнаў Данецкай і Луганскай вобласьцяў і ў межах Трохбаковай кантактнай групы.

10. Вывад усіх замежных узброеных фармаваньняў, ваеннай тэхнікі, а таксама наймітаў з тэрыторыі Ўкраіны пад наглядам АБСЭ. Раззбраеньне ўсіх незаконных групаў.

11. Правядзеньне канстытуцыйнай рэформы ва Ўкраіне з уступленьнем у сілу ў канцы 2015 году новай Канстытуцыі, якая прадугледжвае ў якасьці ключавога элемэнта дэцэнтралізацыю (з улікам асаблівасьцяў асобных раёнаў Данецкай і Луганскай вобласьцяў, узгодненых з прадстаўнікамі гэтых раёнаў), а таксама прыняцьце пастаяннага заканадаўства аб асаблівым статусе асобных раёнаў Данецкай і Луганскай вобласьцяў у адпаведнасьці з захадамі, згаданымі ў *заўвазе*1, да канца 2015 году.

12. На падставе Закона Ўкраіны «Аб часовым парадку мясцовага самакіраваньня ў асобных раёнах Данецкай і Луганскай вобласьцяў» пытаньні, якія тычацца мясцовых выбараў, будуць абмяркоўвацца і ўзгадняцца з прадстаўнікамі асобных раёнаў Данецкай і Луганскай вобласьцяў у рамках Трохбаковай кантактнай групы. Выбары будуць праведзеныя з захаваньнем адпаведных стандартаў АБСЭ пры маніторынгу з боку БДІПЧ АБСЭ.

13. Інтэнсіфікаваць дзейнасьць Трохбаковай кантактнай групы, у тым ліку шляхам стварэньня рабочых групаў па выкананьні адпаведных аспэктаў Менскіх пагадненьняў. Яны будуць адлюстроўваць склад Трохбаковай кантактнай групы.

## Дэклярацыя
12 лютага 2016 г. у менскім Палацы незалежнасьці (Беларусь) прэзыдэнты Расеі, Украіны і Францыі У.Пуцін, П.Парашэнка і Ф.Алянд адпаведна і канцлерка Нямеччыны А.Мэркель падпісалі «*Дэклярацыю аб падтрымцы Комплекса захадаў* выкананьня Менскіх пагадненьняў». У Дэклярацыі ўдзельнікі «нармандзкай чацьвёркі» адзначылі, што «пацвярджаюць поўную павагу сувэрэнітэту і тэрытарыяльнай цэласнасьці Ўкраіны. Яны цвёрда перакананыя ў безальтэрнатыўнасьці выключна мірнага ўрэгуляваньня, цалкам гатовыя прыняць усялякія магчымыя захады як паасобку, так і сумесна з гэтай мэтай». Таксама заяўлялася:

«У гэтым кантэксце лідэры ўхваляюць Комплекс захадаў выкананьня Менскіх пагадненьняў, прыняты і падпісаны ў Менску 12 лютага 2015 году ўсімі, хто таксама падпісаў Менскі пратакол ад 5 верасьня 2014 году і Менскі мэмарандум ад 19 верасьня 2014 году. Лідэры будуць уносіць уклад у гэты працэс і выкарыстоўваць свой уплыў на адпаведныя бакі, каб садзейнічаць выкананьню гэтага Комплексу захадаў. Нямеччына і Францыя акажуць тэхнічную дапамогу ў аднаўленьні сэгмэнта банкаўскай сыстэмы ў закранутых канфліктам раёнах, магчыма, шляхам стварэньня міжнароднага мэханізма для спрыяньня сацыяльным выплатам.

Лідэры перакананыя, што ўмацаваньне супрацы між Эўрапейскім Зьвязам, Украінай і Расеяй будзе садзейнічаць урэгуляваньню гэтага крызісу. З гэтай мэтай яны падтрымліваюць працяг *трохбаковых* перамоваў між Эўразьвязам, Украінай і Расеяй у энэргетычных пытаньнях, каб ажыцьцявіць крокі з мэтай разьвіцьця «зімовага газавага пакету». Яны таксама падтрымліваюць трохбаковыя перамовы між Эўрапейскім Зьвязам, Украінай і Расеяй з мэтай выпрацоўкі практычнага рашэньня пытаньняў, якія выклікаюць занепакоенасьць Расеі, у сувязі з выкананьнем Пагадненьня аб глыбокай і ўсёабдымнай зоне вольнага гандлю між Украінай і ЭЗ.

Лідэры захоўваюць адданасьць бачаньню агульнай гуманітарнай і эканамічнай прасторы ад Атлянтычнага да Ціхага акіяна на аснове поўнай павагі міжнароднага права і прынцыпаў АБСЭ. Лідэры захоўваюць адданасьць выкананьню Менскіх пагадненьняў. З гэтай мэтай яны пагадзіліся стварыць *назіральны мэханізм* у "нармандзкім фармаце", які зьбірацьмецца на рэгулярнай аснове, як правіла, на ўзроўні старшых службовых асобаў міністэрстваў замежных справаў».

## Нагляд АБСЭ
21 сакавіка 2014 г. Пастаянная рада АБСЭ зацьвердзіла Рашэньне № 1117 «Аб разьмяшчэньні Спэцыяльнай маніторынагавай місіі АБСЭ ва Ўкраіне», якім упаўнаважыла «100 цывільных назіральнікаў» ажыцьцяўляць кругласодневае назіраньне «ў Херсоне, Адэсе, Львове, Івана-Франкоўску, Харкаве, *[[Данецк]]у*, Днепрапятроўску, Чарнаўцах, *[[Луганск]]у*». Місія працягваецца кожныя 6 месяцаў на запыт Украіны і мае галаўную сядзібу ў Кіеве. Пры канцы 2016 г. Місія працягвала выдаваць штодзённыя зводкі аб парушэньні спыненьня агню ў Данецкай і Луганскай абласьцях Украіны. За 2016 г. расейскія інтэрвэнты забілі на ўсходзе Ўкраіны 211 вайскоўцаў Узброеных сілаў Украіны насуперак паўторнаму Менскаму пагадненьню аб спыненьні агню ад 12 лютага 2015 году.

## Глядзіце таксама
* Наварасея

## Крыніцы

## Вонкавыя спасылкі
* 

Катэгорыя:Міжнародныя пагадненьні Расеі
Катэгорыя:Міжнародныя пагадненьні Ўкраіны
Катэгорыя:Гісторыя Менску
Катэгорыя:2015 год у Беларусі
Катэгорыя:Расейска-ўкраінскія стасункі
Катэгорыя:Міжнародныя пагадненьні XXI стагодзьдзя‎
Катэгорыя:Падзеі 2015 году
Катэгорыя:Арганізацыя бясьпекі і супрацы ў Эўропе
Катэгорыя:Данецкая народная рэспубліка
Катэгорыя:Луганская народная рэспубліка
Катэгорыя:Вайна на ўсходзе Ўкраіны